Hifadhi ya Taifa ya Gombe inapatikana kwenye mto Gombe, magharibi mwa Mkoa wa Kigoma, Tanzania. Ni hifadhi ndogo kuliko zote nchini ikiwa na kilometa za mraba 52 tu, lakini ina umaarufu mkubwa unaotokana na kivutio chake kikubwa ambacho ni sokwe. Iko umbali wa kilometa 16 kaskazini kwa mji wa Kigoma, ambao ni makao makuu ya Mkoa wa Kigoma. Hifadhi hii ulianzishwa mwaka wa 1968, na ni ukanda mwembamba wa msitu wa mlimani unaokatizwa na miteremko mikali inayoingia katika mwambao wa mashariki wa Ziwa Tanganyika. Eneo hilo linajulikana na mabonde ya mwinuko, na mimea ya misitu inayotoka kati ya majani hadi mianzi ya milima hadi msitu wa mvua ya kitropiki. Gombe ni miongoni mwa makazi machache yaliyosalia ya sokwe duniani. Hifadhi hii ilipata hasa umaarufu baada ya mtafiti wa tabia ya sokwe duniani, Jane Goodall kufanya utafiti juu ya maisha na tabia za sokwe wa Gombe kwa miaka 40 na kuandika vitabu kadhaa kuhusu viumbe hao. Jamii ya sokwe ya Kasakela, iliyo katika vitabu na hati kadhaa, huishi katika hifadhi hiyo. Wanyama wengine wanaopatikana katika hifadhi hii ni pamoja na kima wenye mikia myekundu na kima wa bluu.